## Zakon o preuzimanju saveznih zakona iz oblasti boračke zaštite koji se u Republici Hrvatskoj primjenjuju kao republički zakoni

### NN 53/1991 (8.10.1991.), Zakon o preuzimanju saveznih zakona iz oblasti boračke zaštite koji se u Republici Hrvatskoj primjenjuju kao republički zakoni

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o preuzimanju saveznih zakona iz oblasti boračke zaštite koji se u Republici Hrvatskoj primjenjuju kao republički zakoni

Proglašavam Zakon o preuzimanju saveznih zakona iz oblasti boračke zaštite
koji se u Republici Hrvatskoj primjenjuju kao republički zakoni, kojeg
je Sabor Republike Hrvatske donio na sjednicama Vijeća udruženog rada 26.
lipnja 1991., Vijeća općina 26. lipnja 1991. i Društveno-političkog vijeća
26. lipnja 1991. godine.

Klasa: 011-01/91-01/105

Urbroj: 71-91-1

Zagreb, 28. lipnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o preuzimanju saveznih zakona iz oblasti boračke zaštite koji se u Republici Hrvatskoj primjenjuju kao republički zakoni

Članak 1.

Preuzimaju se i primjenjuju u Republici Hrvatskoj kao republički zakoni:

1. Zakon o osnovnim pravima nosilaca "Partizanske spomenice 1941."
("Službeni list SFRJ", br. 67/72, 40/73, 33/76, 32/81, 68/81,
25/85, 75/85, 44/89, 87/89, 20/90 i 42/90),

2. Zakon o osnovnim pravima osoba odlikovanih ordenom narodnog heroja
("Službeni list SFRJ", br. 67/72, 21/74, 33/76, 32/81, 68/81,
25/85, 75/85, 44/89, 87/89, 20/90 i 42/90),

3. Zakon o osnovnim pravima boraca španjolskog nacionalno-oslobodilačkog
i revolucionarnog rata od 1936-1939. godine ("Službeni list SFRJ",
br. 67/72, 40/73, 33/76, 32/81, 68/81, 25/85, 75/85, 44/89, 87/89, 20/90
i 42/90).

Članak 2.

Stavljaju se izvan snage u Republici Hrvatskoj odredbe saveznih zakona
iz članka 1. ovoga zakona kojima se uređuje pravo na: kupališno i klimatsko
liječenje, godišnje novčano primanje za oporavak, povlaštenu vožnju, godišnji
odmor, te odredbe koje se odnose na određivanje visine i usklađivanje novčanih
primanja.

Članak 3.

Savezni propisi doneseni za izvršavanje zakona iz članka 1. ovoga zakona
preuzimaju se i primjenjuju u Republici Hrvatskoj kao republički propisi,
ako su u suglasnosti s Ustavom Republike Hrvatske i ovim zakonom.

Članak 4.

Ovlaštenja saveznih organa i saveznih funkcionara za izvršavanje i primjenu
zakona iz članka 1. i propisa iz članka 3. ovoga zakona postaju ovlaštenja
republičkih organa i republičkih funkcionara u okviru njihovih ovlasti
utvrđenih zakonom.

Članak 5.

Financijska prava i obveze koje su po Zakonu o osnovnim pravima nosilaca
"Partizanske spomenice 1941." ("Službeni list SFRJ",
br. 67/72, 40/73, 33/76, 32/81, 68/81, 25/85, 75/85, 44/89, 87/89, 20/90
i 42/90), Zakonu o osnovnim pravima osoba odlikovanih ordenom narodnog
heroja ("Službeni list SFRJ", br. 67/72, 21/74, 33/76, 32/81,
68/81, 25/85, 75/85, 44/89, 87/89, 20/90 i 42/90) i Zakonu o osnovnim pravima
boraca španjolskog nacionalnooslobodilačkog i revolucionarnog rata od 1936-1939.
godine ("Službeni list SFRJ", br. 67/72, 40/73, 33/76, 32/81,
68/81, 25/85, 75/85, 24/79, 87/89, 20/90 i 42/90) pripadala Federaciji
postaju prava i obveze proračuna Republike Hrvatske.

Članak 6.

Prava utvrđena ovim zakonom mogu koristiti i ostvativati državljani
Republike Hrvatske a državljani ostalih republika s teritorija Socijalističke
Federativne Republike Jugoslavije ukoliko su sredstva za ostvarivanje i
njihovih prava po ovom zakonu osigurana u proračunu Republike Hrvatske
i u slučaju reciprociteta.

Članak 7.

Stalno mjesečno novčano primanje osobama odlikovanim ordenom narodnog
heroja, osnovica za određivanje stalnog mjesečnog novčanog primanja nosiocima
"Partizanske spomenice 1941." i borcima španjolskog nacionalnooslobodilačkog
i revolucionarnog rata od 1936-1939. godine kao i naknada pogrebnih troškova
određuju se u iznosima koje korisnici ostvaruju na dan stupanja na snagu
ovoga zakona.

Članak 8.

Iznos stalnoga mjesečnog novčanog primanja, odnosno osnovice za određivanje
tog primanja utvrđene prema članku 7. ovoga zakona valorizira ministar
rada i socijalne skrbi početkom kalendarske godine, uzimajući u obzir kretanje
prosječne mjesečne plaće svih zaposlenih u Republici Hrvatskoj u prethodnoj
godini. Iznose naknade pogrebnih troškova valorizira ministar rada i socijalne
skrbi početkom svakog tromjesečja prema porastu plaća svih zaposlenih u
Republici Hrvatskoj u prethodnom tromjesečju.

Članak 9.

Isprave za povlaštenu vožnju izdane od strane nadležnog saveznog funkcionara
do dana stupanja na snagu ovoga zakona važe do 31. prosinca 1991. godine.

Članak 10.

Ovaj zakon stupa na snagu danom objave u "Narodnim novinama".

Klasa : 561 -01 /91-01 /04

Zagreb, 26. lipnja 1991.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Sabora

**dr. Žarko Domljan, v. r.**

Predsjednik Vijeća općina

**Luka Bebić. v. r.**

Predsjednik Društveno-političkog vijeća

**Ivan Vekić. v. r.**

Zakon, NN 53/1991-1313
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)